Joulukuun 14 päivänä 1987 annetun neuvoston asetuksen (ETY) N:o 3975/87 16 artiklan 3 kohdan mukainen tiedonanto asiasta IV/37.730 - Austrian Airlines Österreichische Luftverkehrs AG/Deutsche Lufthansa AG

(2001/C 356/04)

(ETA:n kannalta merkityksellinen teksti)

I. MENETTELYN TILANNE

Austrian Airlines ja Deutsche Lufthansa ilmoittivat 10. joulukuuta 1999 neuvoston asetuksen (ETY) N:o 3975/87 5 artiklan nojalla yhteistyösopimuksesta ja pyysivät päätöstä EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan soveltamisesta niiden väliseen liittoutumaan.

Asetuksen (ETY) N:o 3975/87 5 artiklan 2 kohdan mukaisesti komissio julkaisi tiivistelmän hakemuksesta Euroopan yhteisöjen virallisessa lehdessä 11. heinäkuuta 2000. Tiedonannossa oli myös tiivistelmä syistä, joilla sopimuspuolet perustelivat 81 artiklan 3 kohdan mukaisen poikkeuksen myöntämistä.

Komissio ilmoitti sopimuspuolille 4. lokakuuta 2000, että sillä oli vakavia epäilyjä perustamissopimuksen 81 artiklan 3 kohdan soveltuvuudesta asetuksen (ETY) N:o 3975/87 5 artiklan 3 kohdan osalta.

Komissio lähetti sopimuspuolille 11. toukokuuta 2001 väitetiedoksiannon, jossa se vahvisti, että 81 artiklan 3 kohdan edellytykset eivät täyty ja että se aikoi tehdä päätöksen kieltää ilmoitettu yhteistyösopimus. Komissio katsoi alustavasti, että yhteistyösopimus poistaa kilpailun Itävallan ja Saksan välisten lentoliikennemarkkinoiden merkittävältä osalta.

Näin ollen komission yksiköt aloittivat neuvottelut sopimuspuolten kanssa tarkoituksenaan löytää aiheelliset ja tehokkaat toimenpiteet komission väitetiedoksiannossaan esittämien kilpailuongelmien ratkaisemiseksi. Näiden neuvottelujen johdosta sopimuspuolet ehdottivat sitoumuksia, jotka on esitelty jäljempänä. Näiden sitoumusten päätarkoitus on varmistaa, että kyseisillä markkinoilla voi olla uutta elinkelpoista kilpailua, poistamalla mahdollisten kilpailijoiden markkinoille tulon esteet. Komission yksiköt ovat saaneet tietoja, joiden mukaan joukko kilpailijoita on kiinnostunut tulemaan markkinoille näiden sitoumusten perusteella. Tämän johdosta ja siinä määrin kuin uudet tulijat hankkivat tarpeelliset liikenneoikeudet toimiakseen kyseisillä markkinoilla komissio aikoo myöntää poikkeuksen ilmoitetulle yhteistyösopimukselle.

II. EHDOTETUT SITOUMUKSET

Nämä sitoumukset koskevat sopimuspuolia, niiden tytäryhtiöitä, seuraajia ja mahdollisia tulevia omistajia, ja sopimuspuolet sitoutuvat määräämään tytäryhtiönsä, seuraajansa ja uudet omistajansa noudattamaan näitä sitoumuksia.

1. Lähtö- ja saapumisaikoja koskevat sitoumukset:

Jos Austrian Airlinesista ja Lufthansasta (jäljempänä "sopimuspuolet") riippumaton lentoyhtiö, joka ei ilmoituksen tekohetkellä harjoittanut lentoliikennettä Itävallan ja Saksan välillä (jäljempänä "uusi tulokas"), haluaa aloittaa välilaskuttoman liikenteen yhdellä tai useammalla Itävallan ja Saksan kaupunkiparin reittiosuudella (jäljempänä "uuden tulokkaan kaupunkipari"), sopimuspuolet sitoutuvat luovuttamaan lähtö- ja saapumisaikoja jäljempänä esitettyjen ehtojen mukaisesti. Näitä sitoumuksia sovellettaessa välilaskuton liikenne kattaa myös välilaskuja sisältävän liikenteen, jota harjoitetaan yhdellä ilma-aluksella ja joka alkaa Itävallasta, Saksasta tai kolmannesta maasta tai päättyy johonkin näistä maista ja jolla on vähintään yksi välilaskuton osuus Itävallan ja Saksan välillä.

Sopimuspuolet sopivat luovuttavansa lähtö- ja saapumisaikoja uudelle tulokkaalle uuden tulokkaan kaupunkiparin osalta (jäljempänä "uuden tulokkaan lähtö- ja saapumisajat") niin, että näiden aikojen osuus on korkeintaan 40 prosenttia niistä lähtö- ja saapumisajoista, joita osapuolet käyttivät kyseisen kaupunkiparin välisessä liikenteessä ilmoituksen tekohetkellä. Sopimuspuolten aikaisemmin vapaaehtoisesti luovuttamat lähtö- ja saapumisajat otetaan kuitenkin huomioon laskettaessa kyseistä 40 prosentin osuutta.

Sopimuspuolet sitoutuvat siihen, että uuden tulokkaan lähtö- ja saapumisajat ovat 45 minuutin sisällä uuden tulokkaan pyytämistä ajoista ja antavat yhden välilaskun liikenteessä ilma-aluksille 90 minuutin kauttakulkuajan maassa, mikäli sopimuspuolilla on lähtö- ja saapumisaikoja kyseisenä ajanjaksona.

Uuden tulokkaan on tehtävä sopimuspuolille selvä kirjallinen pyyntö aiotusta liikenneosuudesta vähintään kuusi viikkoa ennen IATA:n sen aikataulukauden aikatauluja käsittelevää kokousta, jolloin uusi tulokas aikoo aloittaa liikennöinnin. Uudelle tulokkaalle voidaan myöntää näiden sitoumusten mukaisia lähtö- ja saapumisaikoja vain, jos se voi osoittaa, että kaikki kohtuulliset yritykset saada lähtö- ja saapumisaikoja uuden tulokkaan kaupunkiparille tavanomaisen lähtö- ja saapumisaikojen jakamismenettelyn mukaisesti (mukaan lukien näiden aikojen jakaminen koordinaattorin kautta lähtö- ja saapumisaikojen palauttamismääräajan jälkeen) aikataulukokouksessa ovat epäonnistuneet. Kyseisen kauden aikana (edellä mainitun kirjallisen pyynnön tekemisajan ja IATA:n aikataulukauden lopun välisenä aikana) uusi tulokas harjoittaa avointa lähtö- ja saapumisaikoja koskevaa politiikkaa ("open book policy") kyseisten lentoasemien suhteen. Lähtö- ja saapumisajat, jotka uusi tulokas on saanut tavanomaisen lähtö- ja saapumisaikojen jakamismenettelyn kautta, otetaan huomioon laskettaessa lähtö- ja saapumisaikojen kokonaismäärää, jota uusi tulokas on oikeutettu pyytämään sitoumusten tämän osan perusteella, ellei sopimuspuolten osuus kyseisen kaupunkiparin välisten reittivuorojen kokonaismäärästä ole yli 60 prosenttia. Tämän kohdan mukaiset lähtö- ja saapumisaikoja koskevat pyynnöt ovat voimassa vain tietyn aikataulukauden. Jos uusi tulokas ei ole aloittanut liikennöintiä, on aloittanut liikennöinnin aiottua harvemmin vuoroin tai haluaa liikennöidä ylimääräisen vuoron, tämän kohdan vaatimuksia sovelletaan seuraavan aikataulukauden ylimääräisiä lähtö- ja saapumisaikoja koskevaan pyyntöön.

Uuden tulokkaan lähtö- ja saapumisaikoja käytetään yksinomaan liikennöintiin uuden tulokkaan kaupunkiparien välillä ilma-aluksilla, joiden kapasiteetti on vähintään 46 paikkaa. Tätä edellytystä ei sovelleta silloin, kun uusi tulokas on aloittanut liikennöinnin ennen poikkeuspäätöksen julkaisemista Euroopan yhteisöjen virallisessa lehdessä.

Jos uusi tulokas haluaa käyttää Itävallan ja Saksan välisellä reitillä ilma-alusta, joka on kolmannen maan lentoasemalla, uudelle tulokkaalle voidaan myöntää lähtö- ja saapumisaikoja näiden määräysten mukaisesti (mukaan lukien saatavilla olevia lähtö- ja saapumisaikoja koskevat rajoitukset kaupunkiparin välisen liikenteen tukemiseksi) kyseisestä kolmannesta maasta tai kyseiseen kolmanteen maahan ilma-aluksen sijoittamiseksi liikennöinnin alussa tai lopussa (jäljempänä "tekniset lähtö- ja saapumisajat"). Sopimuspuolten on myönnettävä teknisiä lähtö- ja saapumisaikoja ainoastaan silloin, kun näitä lähtö- ja saapumisaikoja pyytävä uusi tulokas ja/tai sen luvakkeenantaja liikennöivät vähemmän kuin kolme päivittäistä vuoroa kolmansista maista / kolmansiin maihin kyseiseltä lentoasemalta pyynnön tekemishetkellä. Sopimuspuolet sopivat myöntävänsä teknisiä lähtö- ja saapumisaikoja 180 minuutin sisällä uuden tulokkaan pyytämästä ajasta, jos sopimuspuolilla on tällaisia lähtö- ja saapumisaikoja kyseiseen aikaan.

Jos uusi tulokas harjoittaa liikennettä kolmannen maan ja uuden tulokkaan kaupunkipareihin kuuluvan kaupungin välillä (jäljempänä "kolmannen maan reitti") ja uusi tulokas vähentää vuoroja tai lopettaa liikennöinnin kolmannen maan reitillä, uuden tulokkaan on käytettävä aikaisemmin kolmannen maan reitille kuuluneita lähtö- ja saapumisaikoja uuden tulokkaan kaupunkiparin väliseen liikennöintiin. Uuden tulokkaan on tällöin palautettava sama määrä uuden tulokkaan lähtö- ja saapumisaikoja sopimuspuolille kuin aikaisemmin oli kuulunut kolmannen maan reitillä liikennöintiin.

Jos uusi tulokas, jolle on myönnetty lähtö- ja saapumisaikoja tämän menettelyn perusteella, päättää olla aloittamatta liikennöintiä uuden tulokkaan kaupunkiparilla tai päättää liikennöidä vähemmän vuoroja, uuden tulokkaan on ilmoitettava tästä välittömästi sopimuspuolille ja palautettava lähtö- ja saapumisajat sopimuspuolille. Jos jokin uusi tulokas, jolle on myönnetty lähtö- ja saapumisaikoja näiden sitoumusten perusteella, lopettaa uuden tulokkaan kaupunkiparin välisen liikennöinnin tai on menettämässä sen muulla tavoin (esim. väärinkäytöksen vuoksi), uuden tulokkaan on ilmoitettava tästä sopimuspuolille välittömästi ja palautettava lähtö- ja saapumisajat sopimuspuolille. Tätä kohtaa sovellettaessa katsotaan uuden tulokkaan ja sen tytäryhtiöiden lopettaneen uuden tulokkaan kaupunkiparin välisen liikennöinnin, jos se ei ole käyttänyt tai jos ne eivät ole käyttäneet kyseisellä aikataulukaudella kaupunkiparia koskevia lähtö- ja saapumisaikoja vähintään 80-prosenttisesti, ellei tätä voida perustella syillä, joihin viitataan nenvoston asetuksen (ETY) N:o 95/93 10 artiklan 5 kohdassa tai mainitun asetuksen muuttamisesta tai korvaamisesta annetussa muussa asetuksessa.

Jos uusi tulokas ilmoittaa sopimuspuolille lähtö- ja saapumisaikojen palauttamisesta niin myöhään aikataulukaudella, etteivät sopimuspuolet voi käyttää palautettuja aikoja asetuksen (ETY) N:o 95/93 10 artiklan 3 kohdan säännösten mukaisesti välittömästi tai kyseisen asetuksen 10 artiklan 4 kohdassa säädettyjen määräaikojen jälkeen ja ennen aikataulukauden alkua, sopimuspuolilla on oikeus pyytää uutta tulokasta siirtämään sopimuspuolille palautettuja aikoja vastaavat ajat. Jos tulokas ei jostain syystä voi siirtää sopimuspuolille palautettua aikaa vastaavaa aikaa, sopimuspuolet voivat perustella palautetun ajan käyttämättä jättämistä asetuksen (ETY) N:o 95/93 10 artiklan 5 kohdan mukaisesti.

Sen varmistamiseksi, että sopimuspuolten tarjoamia lähtö- ja saapumisaikoja käytetään näiden sitoumusten mukaisesti, sopimuspuolet ja uusi tulokas sopivat järjestelmästä, jonka avulla sopimuspuolet voivat valvoa näiden lähtö- ja saapumisaikojen käyttöä. Sopimuspuolet ilmoittavat komissiolle, minkälaista järjestelmää ne käyttävät.

Näiden sitoumusten perusteella myönnettyjä lähtö- ja saapumisaikoja tarjotaan korvauksetta.

2. Vuorotiheyksiä koskevat sitoumukset

Sopimuspuolet sopivat olemaan lisäämättä vuoroja tietylle uuden tulokkaan kaupunkiparille vähintään neljän peräkkäisen IATA-tariffikauden ajaksi alkaen tariffikaudella, jolloin uusi tulokas aloittaa uuden tulokkaan kaupunkiparin välisen liikennöinnin.

3. Tariffeja koskevat sitoumukset

Aina kun sopimuspuolet alentavat uuden tulokkaan kaupunkiparin julkistettua tariffia, ne soveltavat vastaavaa tariffinalennusta (prosenteissa laskettuna) kolmen muun Itävallan ja Saksan kaupunkiparin väliseen liikenteeseen, jossa niillä ei ole kilpailua. Sitoumusta sovelletaan vain niin kauan kuin uuden tulokkaan kaupunkiparin hinnanalennus on voimassa. Tätä sitoumusta sovellettaessa julkistettuja tariffeja ovat sovellettavat IATA-tariffit, liikenteenharjoittajien tariffit, jotka annetaan automaattisille varausjärjestelmille ATPCO:n (Airline Tariffs' Publishing Corporation) julkisen tariffitietokannan kautta, ja hinnat, joita markkinoidaan Internetissä, jos nämä ovat suuren yleisön saatavilla.

Kolme muuta vastaavaa Itävallan ja Saksan kaupunkiparia, joiden välisessä liikenteessä osapuolet soveltavat tariffinalennuksia, määritetään seuraavasti. Sopimuspuolet valitsevat kaksi kaupunkiparia viidestä matkustajamäärältään seuraavaksi suurimmasta Itävallan ja Saksan kaupunkiparista, joiden välisessä liikenteessä niillä ei ole kilpailua. Sopimuspuolet voivat rajoituksetta valita kolmannen Itävallan ja Saksan kaupunkiparin, mikäli se on kaupunkipari, jonka välisessä liikenteessä sopimuspuolilla ei ole kilpailua.

Sitoumusta ei sovelleta poikkeustapauksissa, jolloin sopimuspuolet voivat osoittaa komissiolle, että tariffin alennus on perusteltua tietyn kaupunkiparin olosuhteissa tapahtuneiden muutosten vuoksi, kun muutokset eivät riipu uuden tulokkaan kilpailutoiminnasta.

4. Varattuja paikkoja koskeviin sopimuksiin liittyvät sitoumukset

Uuden tulokkaan pyynnöstä sopimuspuolet tekevät varattuja paikkoja koskevan sopimuksen, joka liittyy uuden tulokkaan harjoittamaan liikenteeseen uuden tulokkaan kaupunkipari(e)n välillä, kun uuden tulokkaan tarjoamien vuorojen määrä on pienempi kuin sopimuspuolten tarjoamien vuorojen määrä.

Varattuja paikkoja koskeva sopimus perustuu paikkojen kiinteään määrään ja sitä sovelletaan vähintään yhden kokonaisen IATA-tariffikauden ajan. Sopimusten kattama paikkamäärä saa olla korkeintaan 15 prosenttia tietyllä reitillä tarjotuista paikoista ja vähintään 12 paikkaa ja korkeintaan 25 paikkaa kussakin ilma-aluksessa. Uusi tulokas kantaa täydellisen vastuun varattuja paikkoja koskevasta sopimuksesta johtuvista kaupallisista riskeistä.

5. Yhtiöidenvälisiin sopimuksiin liittyvät sitoumukset

Sopimuspuolet sitoutuvat tekemään pyynnöstä yhtiöidenvälisen (interline) sopimuksen, joka liittyy uuden tulokkaan harjoittamaan liikenteeseen uuden tulokkaan kaupunkipari(e)n välillä, kun uudella tulokkaalla ei ole vastaavaa sopimusta sopimuspuolten kanssa.

Tämän kohdan mukaisesti tehtyä yhtiöidenvälistä sopimusta koskevat seuraavat määräykset:

- sopimusta sovelletaan vain hintaluokkiin F, C ja Y,

- sopimuksessa määrätään yhtiöidenvälisestä myyntipalkkiosta sopimuspuolten julkistettujen yhdensuuntaisten tariffien perusteella, kun kirjoitetaan yhdensuuntainen lippu, tai sopimuspuolten meno-paluulippujen hinnan perusteella, kun kirjoitetaan meno-paluulippu,

- sopimus rajoittuu uuden tulokkaan harjoittamaan todellisen lähtöpaikan ja määräpaikan väliseen liikenteeseen,

- sopimukseen sovelletaan MITA-sääntöjä ja/tai tavanomaisia kauppaehtoja, ja

- sopimuksen mukaan uusi tulokas tai matkatoimistot voivat tarjota meno-paluumatkan, jonka yhden osuuden liikennöivät sopimuspuolet ja toisen osuuden uusi tulokas.

Riippuen paikkojen saatavuudesta tietyssä hintaluokassa sopimuspuolet sitoutuvat kuljettamaan matkustajan, jonka matkalippu on kirjoitettu uuden tulokkaan kaupunkiparin väliselle uuden tulokkaan lennolle. Väärinkäytösten estämiseksi sopimuspuolilla on oikeus vaatia, että tapauksen mukaan uusi tulokas tai matkustaja maksaa sopimuspuolten tariffin ja uuden tulokkaan tariffin välisen erotuksen. Silloin, kun uuden tulokkaan veloittama hinta on sopimuspuolten hintaa alhaisempi, sopimuspuolilla on velvollisuus hyväksyä matkalippu ainoastaan uuden tulokkaan veloittaman tariffin määrään asti. Uusilla tulokkailla on sama suoja tapauksissa, joissa sopimuspuolten tariffi on uuden tulokkaan matkalipun hintaa alhaisempi.

Kaikki tämän kohdan mukaisesti tehdyt yhtiöidenväliset sopimukset, jotka koskevat tiettyä uuden tulokkaan kaupunkiparia, päättyvät, jos uusi tulokas lopettaa kyseisen kaupunkiparin välisen liikennöinnin.

Uuden tulokkaan pyynnöstä sopimuspuolet sitoutuvat tekemään määräsuhdetta koskevan erityissopimuksen uuden tulokkaan kanssa liikenteestä, jonka todellinen lähtöpaikka ja määräpaikka on joko Saksassa tai Itävallassa, ja/tai Itävallan tai Saksan ulkopuolelle edelleen suuntautuvasta liikenteestä vastaavin ehdoin kuin sopimuksissa liittoutumaan kuulumattomien / muiden liittoutumaan kuuluvien kolmansien lentoyhtiöiden kanssa tällaisen reitin osalta. Jos määräsuhdetta koskeva erityissopimus kattaa kansainvälisen siirtoliikenteen, sitoumusta sovelletaan vain reitteihin, joilla kansainvälisen siirtoliikenteen osuus on yli 35 prosenttia uuden tulokkaan kaupunkiparin välisen liikenteen kokonaismäärästä.

6. Kanta-asiakasohjelmaa koskevat sitoumukset

Jos uusi tulokas ei ole mukana missään sopimuspuolten kanta-asiakasohjelmassa tai jos sillä ei ole vastaavaa ohjelmaa, sopimuspuolet sitoutuvat ottamaan sen pyynnöstä mukaan yhteiseen kanta-asiakasohjelmaansa uuden tulokkaan kaupunkiparien välisen liikenteen osalta. Uuden tulokkaan kanssa tehdään kohtuullisin ja syrjimättömin ehdoin sopimus, jossa määrätään muun muassa sopimuspuolille aiheutuvien kustannusten korvaamisesta.

Tämän kohdan perusteella tehdyn sopimuksen voimassaolo päättyy uuden tulokkaan kaupunkiparin osalta, jos uusi tulokas lopettaa kyseisen kaupunkiparin välisen liikennöinnin.

7. Intermodaalikuljetuksia koskevat sitoumukset

Rautatieliikennettä tai muuta pintaliikennettä Itävallan ja Saksan välillä harjoittavan yhtiön (jäljempänä "intermodaalikumppani") pyynnöstä sopimuspuolet sitoutuvat tekemään intermodaalisopimuksen, jonka mukaan sopimuspuolet tarjoavat matkustajalentoliikennettä Itävallan ja Saksan välisillä reiteillään osana kuljetusyhteyksiä, joihin kuuluu intermodaalikumppanin tarjoama pintaliikenneosuus eli intermodaalikuljetus.

Tämän kohdan mukaisesti tehty intermodaalisopimus perustuu MITA-periaatteisiin (mukaan lukien Intermodal Interline Traffic Agreement - Passenger and IATA Recommended Practice 1780e) ja tavanomaisiin kaupallisiin ehtoihin.

Sopimuspuolet hyväksyvät MITA:n ehtojen mukaisen täyden määräsuhdejaon myös niillä osuuksilla, joilla tarjotaan vain rautatieliikennettä, mikäli rautatieliikenteen harjoittaja on ilmoittanut IATA:lle osuuden ja kilometrimäärän sekä lipun lisähinnan, jos kauttakulkuhintaa ei ole ilmoitettu.

Mahdollisen intermodaalikumppanin pyynnöstä sopimuspuolet pyrkivät vilpittömästi tekemään sopimuksen, jonka ehdot vastaavat niiden sopimusten ehtoja, joita ne ovat saattaneet tehdä toisten intermodaalikumppanien kanssa, mikäli erityisesti turvallisuutta, palvelunlaatua, vakuutuksen kattavuutta ja korvausvastuun rajoja koskevat vaatimukset täyttyvät. Tällaisen sopimuksen ehdot ovat ensisijaisia tästä kohdasta johtuvien yleisten velvoitteiden suhteen.

8. Poikkeuksen ja sitoumusten kesto

Sitoumukset tulevat voimaan, kun asetuksen (ETY) N:o 3975/87 5 artiklan 4 kohdan mukainen poikkeuspäätös julkaistaan Euroopan yhteisöjen virallisessa lehdessä. Näihin sitoumuksiin perustuvat sopimuspuolten velvoitteet päättyvät päivänä, jolloin 81 artiklan 3 kohdan mukaisen poikkeuksen voimassaolo päättyy.

Jos komissio asetuksen (ETY) N:o 3975/87 6 artiklan tai jonkin myöhemmän säädöksen vastaavan säännöksen nojalla peruuttaa 81 artiklan 3 kohdan mukaisen poikkeuksen, jos 81 artiklan 3 kohdan mukainen poikkeus kumotaan tai jos sopimuspuolet irtisanovat ilmoitetut yhteistyösopimukset, näiden sitoumusten oikeusvaikutukset lakkaavat sinä päivänä, jolloin peruuttaminen, kumoamistuomio tai irtisanominen tapauksesta riippuen tulee voimaan. Tällaisessa tapauksessa sopimuspuolilla on oikeus pyytää lentoyhtiötä, joka peruuttamisen, kumoamistuomion tai irtisanomisen aikaan harjoittaa liikennettä Itävallan ja Saksan välisillä reiteillä näiden sitoumusten nojalla tarjottuja lähtö- ja saapumisaikoja käyttäen, palauttamaan kyseiset lähtö- ja saapumisajat. Sopimuspuolilla on myös oikeus päättää välittömästi kaikki näiden sitoumusten perusteella tehdyt varattuja paikkoja, yhtiöidenvälistä myyntipalkkiota, kanta-asiakasohjelmaa tai intermodaalikuljetuksia koskevat sopimukset.

III. PÄÄTELMÄ

Komissio aikoo myöntää EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan mukaisen poikkeuksen kuudeksi vuodeksi. Ennen päätöksen tekemistä komissio pyytää asetuksen (ETY) N:o 3875/87 16 artiklan 3 kohdan mukaisesti asianomaisia osapuolia lähettämään huomautuksensa 30 päivän kuluessa tämän tiedonannon julkaisemisesta osoitteeseen: Euroopan komissio Kilpailun pääosasto Oliver Stehmann Yksikkö: IV/D2, C100 6/134

Rue de la Loi/Wetstraat 200

B - 1049 Bruxelles/Brussel faksi (32-2) 296 29 11 sähköposti: Oliver.Stehmann@cec.eu.int